รื้อใหญ่มาตรฐานอัคคีภัย
ให้รวมน้ำท่วมพายุลูกเห็บคปภ.สั่งแก้ลดโต้แย้งลูกค้า
21 ส.ค. 2554

ให้รวมน้ำท่วมพายุลูกเห็บคปภ.สั่งแก้ลดโต้แย้งลูกค้า
คปภ.เล็งปรับประกันอัคคีภัยมาตรฐานใหม่ รวมความคุ้มครองน้ำท่วม พายุ ลูกเห็บ แผ่นดินไหว ลุ้นเอกชนรับเงื่อนไข
น.ส.คนึงนิจ สุจิตจร ผู้อำนวยการอาวุโสฝ่ายกำกับผลิตภัณฑ์ประกันวินาศภัย สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ให้ความสำคัญกับการหาความคุ้มครองมหันตภัยให้กับประชาชนเป็นอันดับต้นๆ เนื่องจากช่วงหลังเกิดเหตุน้ำท่วมบ่อยมาก โดยได้ร่วมกับทางภาคเอกชนในการคิดหาแบบประกันภัยที่ให้ความคุ้มครองภัยน้ำท่วม พายุ ลูกเห็บ และแผ่นดินไหวแบบอัตโนมัติสำหรับบ้านที่อยู่อาศัย
นอกเหนือจากการร่วมกับภาครัฐและเอกชนในการจัดทำประกันภัยพืชผล
นายอานนท์ โอภาสพิมลธรรม กรรมการและที่ปรึกษาคณะกรรมการประกันภัยทรัพย์สิน ทางสมาคมประกันวินาศภัย ได้เสนอความคุ้มครองไปทั้งหมด 3 ภัย คือ ภัยน้ำท่วม พายุ และลูกเห็บ เนื่องจากมีความถี่ในการเกิดบ่อย โดยคิดเบี้ยประกันภัย 200 บาทต่อปี คุ้มครอง 5 หมื่นบาท โดยจะรวมอยู่ในประกันอัคคีภัยอัตโนมัติ ซึ่งเรียกได้ว่าเป็นประกันอัคคีภัยมาตรฐานใหม่ และได้ทำการเจรจากับทางบริษัทประกันภัยต่อเรียบร้อยแล้ว
นายวิชัย สันติมหกุลเลิศ ประธานคณะกรรมการประกันภัยทรัพย์สิน สมาคมประกันวินาศภัย เปิดเผยว่า ทาง คปภ.มองว่า ความคุ้มครอง 5 หมื่นบาทต่ำเกินไป จึงต้องการเพิ่มความคุ้มครองเป็น 1 แสนบาท ซึ่งเรื่องนี้ทางสมาคมจะขอนำไปพิจารณาถึงความเหมาะสมของราคาเบี้ยประกันภัยว่าจะสามารถรับได้หรือไม่ และจะต้องทำการเจรจากับทางบริษัทประกันภัยต่อใหม่อีกครั้ง ว่าสามารถจะรับได้หรือไม่ ในอัตราเบี้ยประกันภัยเท่าไหร่
“เรื่องนี้ไม่ได้อยู่ที่ทางเราอย่างเดียว ต้องอยู่กับทางบริษัทประกันภัยต่อด้วย เพราะเราต้องทำประกันภัยต่อ” นายวิชัย กล่าว
นายวิชัย กล่าวว่า หลังจากที่กรมธรรม์อัคคีภัยใหม่ออกมา เมื่อลูกค้าซื้อประกันอัคคีภัยคุ้มครองบ้านที่อยู่อาศัย จะได้รับความคุ้มครองภัยน้ำท่วม พายุ ลูกเห็บ แผ่นดินไหวอัตโนมัติ ทำให้ไม่ต้องมีการโต้แย้งเหมือนในอดีตที่ผ่านมา เมื่อเกิดน้ำท่วมต้องมานั่งตีความว่าได้รับความคุ้มครองหรือไม่
“จะช่วยลดความสูญเสียจากภัยธรรมชาติที่เกิดขึ้นบ่อย และช่วงนี้ประชาชนให้ความสำคัญกับการหาความคุ้มครองภัยน้ำท่วมมากขึ้น” นายวิชัย กล่าว